P. Miššík, poslanec: (2007-10-18):
V prvej časti tejto novely sa nachádzajú moje dve zmeny rokovacieho poriadku, a to v § 28 rokovacieho poriadku je to totižto ustanovenie, ktoré dáva možnosť vystúpiť predsedovi Národnej rady a ostatným vysokým funkcionárom, to znamená podpredsedom Národnej rady, prezidentovi republiky a členom vlády, kedykoľvek o to požiadajú. Ale vzhľadom na to, že iné ustanovenie rokovacieho poriadku hovorí o tom, že počas hlasovania nemôže v rozprave vystúpiť nikto, tak z tohto dôvodu navrhujeme úpravu týchto ustanovení. Ďalej bývalo zaužívané, že skôr, a nazvem to, už to dnes odznelo, bolo akoby zvykové právo, že predsedajúci buď dal možnosť reagovať, alebo nedal možnosť reagovať na vystúpenie týchto rečníkov, ktorí mali to výsadné postavenie v zmysle rokovacieho poriadku, že mohli vystúpiť kedykoľvek. My predkladatelia si myslíme, že by bolo v rámci demokracie, v rámci možností na takéto výsadné právo rečníkov vysokých ústavných činiteľov reagovať faktickými poznámkami podľa všeobecných ustanovení o faktických poznámkach. Čo sú ďalšie novinky. Jedna je taká legislatívno-technicko-operatívna vec. A chcem sa spýtať ctených kolegov poslancov a poslankýň, kto má u seba momentálne mobilný telefón, nech zdvihne ruku. Máme. Aj ja. Asi všetci, že? No tak všetci, čo sme tu, porušujeme zákon o rokovacom poriadku. Okrem toho je tu veľa otvorených notebookov, pretože rokovací poriadok zakazuje okrem strelných zbraní nosiť do rokovacej sály aj prenosné telekomunikačné zariadenia, za ktoré určite považujem aj mobilný telefón a určite aj notebook, z ktorého sa dajú odosielať správy a prijímať správy. Takže myslím si, že by bolo veľmi vhodné, keby sme toto ustanovenie vypustili a budem veľmi zvedavý, ak neprejde táto novela rokovacieho poriadku, vážený pán predseda, akým spôsobom sa zabezpečí vykonanie ustanovení rokovacieho poriadku, ktoré dodnes nerešpektujeme. Či tu bude zberný kôš na mobilné telefóny, či ich budeme odovzdávať niekomu, či sa zakáže nosiť do sály notebook a podobne. No ale najväčšou, asi tou najväčšou zmenou, ktorú navrhujeme a ktorá je aj politicky veľmi citlivá, je zmena v tých ustanoveniach rokovacieho poriadku, ktoré hovoria o hodine otázok, kde v prvej časti v prvých pätnástich minútach má v zmysle rokovacieho poriadku premiér vlády Slovenskej republiky možnosť reagovať na otázky položené z radov poslancov, ktoré sú losované. Boli sme svedkami, ja nebudem teraz rozoberať, lebo zrejme sa to dialo za všetkých vlád, ale určite nie je v poriadku, ak sa väčšinou odpovedá, ja to poviem, že sme to videli niekoľkokrát aj v tomto volebnom období, len na jednu položenú otázku spôsobom, ktorý nedáva možnosť reagovať ani len doplňujúcou otázkou jednému poslancovi na túto prvú otázku. Keďže vieme, že množstvo otázok, samozrejme, aj opozícia, aj vládna koalícia sa predbieha v počte predložených otázok, aby bolo možné ju vylosovať, tak navrhujeme my predkladatelia, že v tom pätnásťminútovom časovom limite by bolo veľmi dobré, keby ktorýkoľvek premiér v budúcnosti mal možnosť odpovedať na položenú otázku, ktorá v zmysle rokovacieho poriadku má byť položená stručne, jasne a zrozumiteľne, takisto by mal odpovedať na túto otázku a myslím si, že na to by každému premiérovi, aj terajšiemu, aj budúcemu, mali stačiť tri minúty s tým, že v ďalšom ustanovení stanovujeme, že na doplňujúcu otázku, ktorú má právo položiť poslanec, by mohol reagovať predseda vlády znova v rozmedzí dvoch minút. Tým by sme dali šancu v týchto pätnástich minútach rádovo odpovedať vždy na dve, najmenej na dve a možno, že by sa zodpovedalo aj viac otázok. Uviedol som niekoľko ustanovení, ale musím zároveň povedať, že pri podrobnom preskúmavaní rokovacieho poriadku prichádzame čoraz viac k záveru, že naozaj by bolo nutné mať ambíciu rokovací poriadok upraviť nielen takou veľkou novelou, ako bola pripravená pred dvoma rokmi, bol som spravodajca, a my máme ambíciu napriek tomu, že nie sme v komisii, že sme dostatočne silní na to, aby sme urobili nielen veľkú novelu, ale celý nový rokovací poriadok, ktorý bude kvalitný, dobrý a prispeje k tomu, že budeme lepšie, rýchlejšie, demokratickejšie a slušnejšie rokovať. Ďakujem veľmi pekne.